Kleuter tuimel na haar dood | Maroela Media
Kleuter tuimel na haar dood
'n Tweejarige kleuter is Dinsdag dood nadat sy van die derde verdieping van 'n woonstelblok in Johannesburg geval het.
'n Man het ook geval in 'n desperate poging om die kind, Olivia Said, te vang, berig The Star. Die voorval het by 'n woonstelblok op die hoek van Von Brandis- en Jeppestraat in die middestad plaasgevind.
Olivia se ma, Miriam George, was besig om klere in 'n nabygeleë waskamer te was. Olivia was in die sorg van die man gelaat. Die man, 'n familielid, was glo besig om tee te maak toe Olivia by die woonsteleenheid se venster uitgeklouter het. Die man het vermoedelik gesien hoe Olivia deur die venster klim en in 'n poging om haar te red, het hy ook geval. Olivia het op die sypaadjie in Jeppestraat geland en die man op 'n voertuig wat langs die pad parkeer was.
Olivia is op die toneel dood. Die man is na 'n nabygeleë hospitaal geneem waar hy behandel word vir inwendige- en kopbeserings. Olivia se ouers is getraumatiseerd weens die voorval.